
1. Un anume fel de dezordine este măsura lucrurilor. Oricit 
te-ai Strădui să desenezi ţărmul unei mări, nu vei reuşi să-l repro- 
duci veridic, decit apelind la şansă, prin intermediul fractalilor, 
capabil să-l reproducă mai bine ca oricare ecuaţie deterministă. 

„Ceea ce este sus este şi jos” — aşa spunea cineva, nu? 
Priveşte un desen fractalic; la orice scară este asemănător cu sine 
însuşi. Şi atunci, de ce te miri dacă o rețea are, uneori, ŞANSA de 
a capta inteligenţa? 

(Listingul 114 — Cerebel) 


înd „calvarul” liceului s-a încheiat o dată cu ultima oră de 
dirigenţie, aproape nimeni nu a ţişnit în picioare la auzul sone- 
riei. Au rămas în bănci, uitîndu-se prelung unii la alţii, ca şi 
cum şi-ar fi luat rămas bun. După cîteva zile au început cursurile de pregă- 
tire pentru bacalaureat, inutile, de fapt, pentru cei mai mulţi, dar la care nu 
lipsea nimeni. Profesorii au remarcat acest lucru şi nu s-au mirat; ştiau, 
după ani de experienţă, că şi celui mai mare chiulangiu i se face frică de 
clipa cînd colegii se vor împrăştia care încotro şi o etapă a vieţii se încheie. 
Dar, pînă atunci, au găsit soluţia de a fi mai mult timp împreună: după 
fiecare curs mergeau la cineva acasă, de fiecare dată la altul. În prima zi 
s-au înghesuit într-un apartament de bloc, au pus muzică, au golit cămara şi 
frigiderul, lăsînd în urmă o curăţenie făcută parcă de un roi de lăcuste. 
Părinţii n-au spus nimic, şi-au privit doar odrasla uşor ironic, uşor melan- 
colic şi în cele din urmă i-au zîmbit. Mama, probabil, şi-a şters pe furiş o 
lacrimă şi a oftat în amintirea tinereţii. Tatăl, desigur, nu şi-a mai găsit 
rezerva de ţigări, dar nu a comentat nimic. Băiatul e deja mare, mîi- 
ne-poimîine student. La acest gînd emoția îl cuprinde şi spune doar atît: 
„Bine, bine, ţi-ai făcut de cap, acum pune-te şi învaţă!”. 

A doua zi se întîlneau din nou, obiceiul se instaurase deja şi înscrierile 
la „vizită” se făceau cu anticipație, riguros urmărite de un comitet instaurat 
ad-hoc, pentru a ocupa programul în mod democratic. Rîndul lui Georgică 
venise pe la mijlocul perioadei. Puţini din clasa lui mai fuseseră pe la el, 
aşa că majoritatea erau nerăbdători să-i vadă „laboratorul”, un şopron deve- 
nit subiect de discuţii, uneori de reproşuri oficiale prin cancelarie, din 
cauza „produselor” sale: ţigări explozive (cu acetilură), un telefon perfec- 
ționat după Timur şi băieţii lui, o arbaletă, un radio, focuri bengale, 
lumînări fumigene, mirosuri cu darul de a muta nasul pînă şi unui dihor. 

După primele minute petrecute în cameră şi-au manifestat nerăbdarea 
de a vedea „minunea”. Georgică surîse încurcat şi îi conduse într-o clădire 
dărăpănată, făcută din lemn tencuit cu lut pe dinăuntru, cu două ochiuri de 
geam şi o uşă şubredă în mijloc, strălucind în lumina soarelui cu albeaţa 
văruielii proaspete. „Poftiți în living”, spuse gazda, iar ei, eliberaţi de 
ordinea şi curăţenia etalată aproape ostentativ în casă, au pătruns în şopron 
cu sfială, apoi au privit miraţi în jur, uşor dezamăgiţi. Un tavan jos îi obliga 
să-şi aplece capetele, atenți să nu lovească bîrnele din lemn crăpat de 
uscăciune. Pe alocuri, povara podului le curbase, provocîndu-le o impresie 
de pericol, alungată însă de fotografiile viu colorate lipite pe pereţi, ca un 
tapet mozaicat, care nu lăsa liber nici un petic de tencuială. 

Jumătate din magherniţă era, de fapt, o magazie de lemne, de unde îşi 
încropiră rapid taburete cu aspect rustic. Pahare au prins să circule, pline cu 
vin cumpărat la „Alimentara” şi, după primele înghiţituri, locul le păru 
familiar şi prietenos. Priviră cu interes aparatele aliniate pe etajere, multi- 
colore, inscripţionate cu litere frumos caligrafiate. Beculeţe clipeau ritmic, 
semnalizînd parcă intrarea în scenă a unei misterioase ființe, sosită din 
străfundurile spațiului. 

Georgică aduse un platou cu gustări şi o sticla de „Club” cumpărată cu 
cîteva zile în urmă, pe care o păstrase ascunsă într-un tufiş de coacăze din 
grădină. 

— Pentru membrii clubului, făcu el zîmbitor, cu sticla ținută ca pe un 
trofeu cîştigat la cursele de formula unu. 

Pe o etajeră se afla un aparat de radio scos din cutie, un „Philips” de 
prin anii '30, pe care Georgică reuşise să-l repună în funcțiune. Era sîm- 
bătă, ziua în care toți tinerii din cartier ascultau Melodia „îndrăgită”, o 
emisiune muzicală întinsă peste toată dimineaţa. Abia atunci îndrăzni să-şi 
privească prietenii, întrebător şi îngrijorat totodată, curios să afle ce impre- 
sie le făcea maghernița. 


Nimeni nu i-a adresat vreun cuvînt de laudă, însă privirile admirative 
şi-au făcut datoria, umplîndu-l de încîntare. Cei mai mulți se simțeau „ca 
pe vremuri”, cu nu prea mulți ani în urmă, cînd îşi încropeau un birlog 
într-un pod, ori printre boscheţii din spatele curţii, şi se închipuiau plecaţi 
în căutarea lui Livingston, ori alături de căpitanul Nemo, la bordul lui 
„Nautilus”. 

Peste muzica dată în surdină se auziră acordurile fluierate ale unui 
semnal. În pragul uşii îşi făcu apariţia un băiat cu părul sîrmos, Gigi, 
cunoscut mai mult după poreclă Gioni, şi ca erou al unei întîmplări 
povestite sub diverse variante în tot oraşul. 

Cu o vară în urmă, Gigi cumpărase două kilograme de căpşuni şi se 
oprise la Georgică, în virtutea unui vechi obicei, pentru a povesti ultimele 
anecdote, acompaniate cu grimasele şi gesturile care i-au adus faima de 
bun imitator al lui Louis des Funes. Se aşezase pe o comodă antediluviană, 
pe care Georgică reuşise să o repare cît de cît acceptabil, lîngă un prelungi- 
tor cu patru triplu ştechere, introduse unul în altul. Cînd a ajuns la piesa sa 
de rezistentă, calul dus la păscut cu roaba, coiful pungii de hirtii s-a rupt, 
lăsînd să se scurgă un şuvoi subțire de zeamă de căpşuni, drept în borna 
unui ştecher. Era faza. Punga udă, contactul cu solul a făcut restul. 
Expresia lui uimită, cînd a constatat că o pungă cu căpşuni poate curenta, a 
fost imaginată în fel şi chip, niciodată însă nu a atins expresivitatea din 
ziua cu pricina, în ciuda nenumăratelor încercări de reconstituire. 

Îl cunoşteau cu toţii, adesea venea în clasă la Georgică să-l întrebe cîte 
ceva ori pentru a pune la cale vreo expediţie cu bicicleta prin satele din jur 
sau la Timiş. 

— Bună ziua, ledizăn jentilmeni, făcu el, încercînd să-şi disimuleze 
încurcătura în spatele unui zîmbet. Aţi venit să vedeţi acest Menlo Park de 
mahala? 

— Ce-i mă, ţică, nu-ţi iese adunarea? spuse Arion uşor persiflant, aşa 
cum se cuvine unui proaspăt absolvent aflat în faţa unui elev dintr-a zecea 
şi în prezenta a trei din frumuseţile clasei. 

— Vezi că-ţi pică ochii în pahar, răspunse Gigi flegmatic şi, urmărit de 
zîmbetele celorlalţi, îi întinse lui Georgică o pungă de plastic. Ți-am adus 
nişte relee... 

— Stai şi tu pe undeva, îl invită el văzînd că vrea să plece. Uite, gustă 
nişte vin... 

Gigi îşi căută un butuc, luă paharul şi rămase tăcut, mulţumindu-se să-i 
privească pe cei din jur. Arion îl scrută pieziş, uimit de obrăznicia „puştiu- 

lui” şi de faptul că, în ciuda punerii la punct, băiatul îi era totuşi simpatic. 

— Păcat că nu putem dansa, spuse Gelu cu ochii la bîrnele tavanului. 
Glad păru mai interesat de sticla de „Club” decît de ideea dansului. 
Georgică îi prinse privirea şi îi zîmbi: 

— Ce-i Glad, ai o singură ecuaţie şi două necunoscute? 

Se amuzară, disproporționat de tare față de gluma slăbuţă a lui 
Georgică. Glad era socotit matematicianul clasei, însă era complet afon la 
orice nu se putea încadra în rigorile stricte ale calculului exact. Doar cînd 
se „încălzea” îşi părăsea masca îngîndurată, pentru a se dezlănţui într-o 
explozie de exuberantă. 

Se împrietenise cu Georgică la ora de franceză. Proaspăt sosit în liceu, 
într-a zecea, la ora de limbi străine, prefera compania veşnic glumeţului 
băiat pe care îl cunoscuse în orele de practică dinaintea anului şcolar. 

— Le voisin du Georgică, va au tableau noir! spusese atunci profesoa- 
ra, observînd un elev nou în clasă. 

Georgică privea absent pe geam la zbenguiala păsărilor din copacii de 
peste drum. Glad îi făcu un semn discret cu cotul. 

— Ce-i? şopti el mirat. 

— Profica... Nu ştiu ce vrea cu tine, răspunse Glad la urechea lui, sub 
privirile nerăbdătoare ale profesoarei. 

— Le voisin du Georgică, tu n'entends pas? insistă ea începînd să se 
apropie cu paşi rari de ei. 

— Spune-i că nu mă duc! şopti discret Georgică, prinzîndu-se că Glad 
nu are habar de limba franceză. 

Profesoara se apropiase de Glad şi îl privea întrebătoare. Băiatul se uita 
candid în ochii ei, uimit şi neînţelegînd ce se petrece. Ridică umerii şi 
zîmbi larg, în semn că se desolidarizează total de refuzul colegului său de a 
ieşi la tablă şi abia într-un tîrziu reuşi să spună: „Nu vrea!”. Dar Georgică 
nu spusese nimănui nimic, pînă în urmă cu două zile, la Glad acasă. 

— Am putea dansa în curte, propuse Georgică în entuziasmul general. 

Cuplă staţia de amplificare, meşterită după o schemă dată de Fănel, din 
cîteva piese recuperate de la televizoare vechi, uitate prin poduri de către 
părinţii prietenilor săi. Cîteva difuzoare, cărate în curtea largă, plină de 
pomi şi apărată de priviri indiscrete, cu un gard din scînduri date cu 
motorină, creară o atmosferă de „ceai dansant” în plină zi. 

S-au repezit cu toţii afară, grăbindu-se să marcheze ritmul cu figuri de 
dans, schiţate timid. În şopron rămase doar Gigi şi amfitrionul. 

— Mă duc acasă, spuse Gigi fără convingere. 

— De ce, nu te simţi bine? 

— Nt, făcu Gigi, expert în onomatopee şi scuipat la ţintă. Nu de aia, 
mîine am mate şi ştii că Leul nu mă iartă... 

— Bine, dacă nu te descurci, vino la mine, îl punem pe Cerebel la 
lucru... 

Se ridică, gata să-şi conducă prietenul. În pragul uşii apăru Ioana, o 
fată brunetă, veşnic în dispută cu profesorii pentru lungimea rochiei. Cu cei 
mai îngăduitori disputa lua accente comice, de parcă fiecare trăgea de un 
capăt de sfoară, încercînd să o facă unul mai lungă, iar ea mai scurtă. 

Georgică renunţă să mai iasă, şi făcu un gest prietenesc de despărțire 
lui Gigi şi se întoarse în jilt. Se aşeză şi tăcu încurcat, furios pe sine însuşi 
că nu ştie ce să spună. Ioana îl privi îndelung, cu un zîmbet uşor ironic 
întipărit pe colţul buzelor, apoi, agasată de tăcerea prelungită, se apropie de 
masă. Răsfoi cu un aer de dispreţ suveran Colecţia, legată în volume de 
cîte zece fascicule, apoi privirea 1 se opri cu interes asupra unui panou, cu 
zeci de întrerupătoare şi beculeţe semnalizatoare, clipind haotic după o lege 
necunoscută. 

— Ce-i cu instalaţia asta? întrebă ea mirată doar pe jumătate, în 
speranţa că astfel va putea deschide o discuţie cu „mutu”. Aşa îi spunea lui 
Georgică cînd, mai ales în orele de istorie, făcea confidenţe reciproce cu 
colega ei de bancă. 

— Ce să fie, am încercat să fac o orgă de lumini, răspunse Georgică, 
uşor agasat de faptul că Ioana răsucea comutatoarele la întîmplare. Ar fi 
încercat să o oprească, însă simţea că nu are suficientă forță. 

Fata continuă inspecția amănunţită, îl întrebă dacă vechitura de televi- 
zor mai este bună de ceva, apoi o serie de alte nimicuri şi, în fine, se opri la 
un pas de el şi îi spuse privindu-l fix: 

— Ce-i cu tine, parcă nu erai chiar aşa timid... 

— Timid? De ce timid? întrebă Georgică prosteşte, încercînd să cîştige 
timp. 

— Parcă erai altfel... altădată... 

— Eh, făcu el cu gîndul la palma încasată toamna trecută într-un parc. 
Roşi pînă în vîrful urechilor la bănuiala că Ioana îl ironizează. Scena îi 
reveni viu în memorie: toți prietenii mai mari îl asiguraseră că după palmă 
vine Şi „înţelegerea”, însă pentru el lovitura, dată de altfel fără convingere, 
avusese darul să ridice un zid de netrecut. Rămăsese pironit locului, urmă- 
rindu-i paşii sacadaţi, insensibil la faptul că ritmul lor se răreşte „Nu, nu 
este EA, EA nu m-ar fi tratat astfel”, îşi spusese atunci şi de aproape un an 

evitase sistematic să rămînă singur cu ea („Mă, da” prost mai eşti!”, excla- 
mase sfătuitorul „mai mare”, cînd i se confesase din nou). 

— Da, o orgă de lumini... reluă el după cîteva clipe de tăcere. 

— Şi de ce merg firele astea în pod? întrebă ea ironic, încîntată că îl 
punea în încurcătură. Era conştientă de faptul că băiatul o privea îndelung 
ori de cîte ori se simţea neobservat şi că evită orice dialog, şi acest lucru o 
agasa. 

— Am un creier artificial acolo! răspunse el aruncînd cuvintele ca pe o 
sfidare. 

Chicotele ei atraseră întreaga societate, sătulă de zbenguiala sub privi- 
rile pline de reproş ale vecinilor, care îşi scoteau capetele peste gard. 

— Ce faceţi aici? întrebă vesel Arion? În loc să vă iubiţi ca fraţii, 
spuneţi bancuri? Zi-ne şi nouă unul! 

— Mă, ce ne-am mai zbenguit, făcu şi Glad. N-ar strica să faci o chetă 
prin vecini, poate mai iasă de un rînd. Să-i fi văzut cum se zgîiau la noi 
peste gard... adăugă el văzînd privirea întrebătoare a lui Georgică. 

Rămaseră cîteva clipe tăcuţi, cufundaţi în efluviile melodiei „Drag co- 
pil al timpului”. Nu cunoşteau engleza, însă vocea solistului, acompania- 
mentul bine strunit al formaţiei le producea o stare de visare, în care 
cuvintele erau înlocuite cu propriile lor gînduri. Abia dacă observară scă- 
derea lentă a nivelului sunetului. Vocea stranie, sosită parcă din imensi- 
tatea spaţiului, le dădu fiori: 

— Nu mai dansaţi? 

Tonul interogativ era abia ghicit, după silabele rostite cu greutate, ca şi 
cum cineva, o forță nevăzută, ar fi împiedicat vocea să se exprime. Se 
priviră miraţi şi uşor speriaţi. Muzica reveni la normal cu „Cineva îmi 
spunea Sebastian”, însă nimeni nu mai asculta: 

— Ce a fost asta? întrebă Arion. 

— Nu ştiu, răspunse Georgică, apăsînd cu vădită stinghereală un 
buton. Probabil că ecranarea amplificatorului lasă de dorit şi intră postul 
local. 

l-au acceptat explicaţia cu un oftat de uşurare, însă starea de exube- 
ranță dispăruse. Îşi goliră gravi paharele, ca un ultim toast: „Pentru victo- 
rie!”, apoi se grăbiră să plece. Georgică îi conduse pînă la poartă. Îşi 
promiseră că a doua zi vor continua şi se îndreptară spre casele lor. 

Rezemat de gard, Georgică privi curtea. O senzație apăsătoare începea 
să-l domine. Păşi spre şopron, intră şi se aşeză în jilt, lăsînd să-i scape un 
oftat. Încăperea părea mai mare, ca şi cum pereţii s-ar fi îndepărtat. Zîmbe- 

tele actriţelor afişate pe perete nu reuşeau să alunge senzaţia de singurătate 
care îl copleşea. 

În curtea vecină, Deţibel, cîinele doamnei Cabala, începu să latre 
furios, iritîndu-i nervii excitaţi de cafea şi de alcool. „Al dracului”, îşi 
spuse, „cînd se furişează vecinele la ghicit, ştie să-şi ţină botul!” 

Se lăsă comod pe spătarul jilţului şi privi afară prin ochiul de geam. 
Văzută din obscuritatea răcoroasă a şopronului, curtea îi păru un fragment 
de tablou îndepărtat, aproape imposibil de atins. 

Întinse mîna şi apăsă butonul sub care scria „VOCE”. În difuzoare se 
auziră cîteva pîrtituri, apoi domni liniştea. Aprinse monitorul, un televizor 
„Rubin” modificat şi începu să se joace cu claviatura, recuperată şi ea 
dintr-un telex aruncat la gunoi. Atingerea clapelor îl înveseli. Încet, încet, 
buna dispoziţie reuşi să alunge melancolia. Scoase dintr-un dulap „impri- 
manta”; o maşină de scris căreia îi adăugase electromagneţi şi un motoraş 
de ştergător de parbriz şi îl chemă pe Cerebel de la tastatură. 

— De ce nu vorbeşti? se auzi prompt în difuzor răspunsul. 

— N-am chef, răspunse Georgică plictisit. Am senzaţia că vorbesc de 
unul singur... 

— Vezi, ţi-am spus eu să-mi faci un corp... 

— O să-ţi fac, dar nu acuma, lasă-mă să termin cu bacalaureatul... 

— Înţeleg... Ce facem, matematică? 

— Da, analiză. Arată-mi ce-i aia o integrală... 

Îşi fixă privirea pe ecranul televizorului şi urmări cu atenţie desenele 
afişate. Din cînd în cînd îi cerea să revină, alteori sărea peste capitolele 
cunoscute. În mai puţin de o oră parcurseră împreună toată materia. 
Georgică îşi trecu mîna peste frunte, voi să renunţe, însă Cerebel insistă să 
mai repete o dată. Oftă şi se supuse, ignorînd lătratul isteric al lui Deţibel. 


2. Un redresor electrochimic poate deveni, dacă i se adaugă o 
grilă, o triodă electrochimică, capabilă şi controleze curentul ce o 
parcurge, în funcție de potenţialul aplicat grilei. 

De aici, pină la construirea unui echivalent al neuronilor, mai 
rămîne un pas: legarea triodelor electrochimice într-un mod 
convenabil... 

(Cerebel — Construiţi-vă singuri un perceptron) 


Pachetul îl costase circa douăzeci de centimetri de bibliotecă, 
schimbaţi la „Anticariat” în bani, apoi banii în Kent. li desfăcu sigiliul, 

mirosi îndelung aroma dulce a tutunului, scoase cu gesturi studiate o ţigară 
şi şi-o aprinse. Era timpul, căci se auzi poarta deschizîndu-se şi vocea 
mamei sale spunînd ceva doamnei Cabala peste gard. Puse picioarele pe 
masă şi bău o înghiţitură de cafea, un Ness amestecat cu un păhărel de 
coniac. Ameţi uşor, însă se simţea important şi matur, aşa cum stătea 
dezinvolt, ca „Sfîntul” de sîmbătă seara. 

Cînd mama sa intră în cameră rămase stupefiată. Georgică se chinui 
să-i zîmbească vesel şi îi spuse cu vocea sugrumată de emoție: 

— Bine ai venit. Intră, ce ai rămas în uşă? 

— Ce-i cu tine? reuşi să articuleze mama, după ce îşi lăsase sacoşele 
Jos. 

— Nimic deosebit, sărbătoresc şi eu intrarea la facultate. 

Mai trase un fum, tuşi, apoi adăugă: 

— Al paişpelea... 

Femeia izbucni într-un hohot de rîs sonor. Diminutive şi alintări se 
amestecau cu exclamații de bucurie. Într-un tîrziu, privirea i se opri asupra 
pachetului de țigări. Se încruntă o clipă, apoi veselia îi reveni din nou: 

— Vezi. Ştiam eu că fumezi... spuse ea cu o nuanță de reproş îngă- 
duitor. 

— Fi, lasă şi tu, făcu Georgică, încercînd să pară sobru. Acum sînt 
mare... 


Îşi trecu mîna peste faţă şi se simţi încurajat la atingerea firelor de 
barbă aspră, prin care lama trecuse abia de cîteva zeci de ori. Deasupra 
buzei superioare, puful se înăsprise considerabil şi, dacă nu se rădea cîteva 
săptămîni, ar fi putut deveni o mustață în toată regula. 

Femeia îl privi ironic. Nu-l va vedea mare nici peste douăzeci de ani, 
îşi spuse ea, conştientă de faptul că, pentru totdeauna, Georgică, „domnul 
inginer” de mai tîrziu, va rămîne băiatul care se încurca printre picioarele 
oamenilor mergînd de-a buşilea sub masă. Se ridică, încercînd să-şi pri- 
vească mama de sus, aşa cum văzuse prin filme că fac adevărații bărbaţi şi 
se îndreptă spre uşa. 

— Unde te duci? întrebă maică-sa, cu obişnuinţa celei menite să ştie în 
fiecare clipă localizarea spaţială a copilului ei. („Dom/le, e ca turnul de 
control!”, spunea Georgică prietenilor). 

— În atelier, am ceva de lucru, răspunse băiatul peste umăr. 

Femeia începu să bombăne ca pentru sine, parcă mai cu puţină convin- 
gere ca altădată: „Toată ziua stai în magherniţa aia. Taică-tu nu se băga 
acolo, şi tu...” Dar Georgică păşise deja pragul verandei. 

Se învîrti cîţiva paşi prin curte, ascultînd hărmălaia copiilor de pe 
maidanul din apropiere. O clipă se simţi tentat să iasă şi el, dar se stăpîni. 
La ora asta, „lumea bună” încă nu 1eşise, desigur. Oftă, strînse pumnii, 
împinse uşa şopronului şi intră. 


3. Ce sint, în definitiv, fractalii? Cum diferă ei de formele 
euclidiene obişnuite? Răspunsul poate fi dat cu ajutorul unui 
„monstru matematic” timpuriu; fulgul de nea al lui Koch (...) Un 
segment de dreaptă este divizat în trei, iar partea din mijloc este 
înlocuită cu două segmente, care formează laturile unul triunghi 
echilateral. În stadiul următor, la fel se procedează cu fiecare din 
cele patru segmente rezultate. În fiecare etapă lungimea curbei 
creşte cu un factor de 4/3. Astfel, dupi mulți paşi, curba are o 
lungime care tinde spre infinit, într-o suprafaţă finită şi fără a se 
intersecta. Într-adevăr, cu cît este privită mai amănunţit, cu cit 
este mărită mai mult, cu atit mai multe detalii apar. Mai 
important este faptul că această curbă este asemănătoare cu sine 
însăşi. Fiecare porţiune mică, atunci cînd este mărită, poate 

reproduce exact o porțiune mai mare. Spunem despre curbă că 
este invariantă la schimbarea scalei. 

(Richard F. Voss — RANDOM FRACTAL FORGERIES în: 
FUNDAMENTAL ALGORITMS FOR COMPUTER GRAPHICS. 
NATO Series. Springer Verlag. Berlin-Heldelberg 1985). 


Se aşeză în jilţ şi zări coperţile roşii ale caietului său de notițe, aruncat 
într-un colt al mesei. Îşi aminti ultima însemnare, făcută cu aproape un an 
în urmă, un extras dintr-o revistă: „Dacă se îndepărtează porţiuni din 
creier, pînă la o anumiţi limită, funcțiunile acestuia nu se alterează!!!”. 
Informaţia îl zăpăcise cu totul: exact aşa se comportase şi perceptronul său 
cînd, din greşeală, răsturnase un raft întreg cu „neuristori”, celulele 
electrolitice care alcătuiau aparatul. Era să „şloguiască”, îşi aminti el viu 
scena, crezînd că tot ceea ce se chinuise să-l înveţe s-a pierdut. Dar nimic! 
Perceptronul funcționa cu aproape un sfert din celule lipsă... Cînd le-a 
refăcut, după mai mult de o săptămînă de muncă, nu s-a schimbat nimic. 
Atît doar, că a început din nou cu întrebările. „De ce mă întrebi, te-am 
cuplat cu radioul, cu televizorul, află singur!”, îi spusese atunci, agasat de 
insistența cu care revenea semnul de întrebare pe ecran. 

Privi beculeţele de pe panoul de comandă, cu senzaţia că se uită în 
ochii cuiva. Cu două săptămîni în urmă, înainte de examene, îl surprinsese 
cîntînd „Sînt un fractal în amurg”. Nu se făcea să-l întrebe de prima dată, 
aşa că a căutat răspunsul în cărți. Nimic. Nici profesorul nu l-a lămurit, s-a 
uitat la el uimit şi i-a urat succes. În cele din urmă, şi-a călcat mîndria şi l-a 
întrebat. „Un fractal? Este o curbă, suprafaţă sau volum, cu dimensiuni 
fracționare... Da, o curbă fractalică umple o suprafaţă, cea din urmă un 
volum... Dar de ce mă întrebi?” 

Vocea, vocea lui sintetică, atît de agasantă. Foarte greu reuşeşte să-şi 
controleze intonaţia. Şi imaginea, atunci ar fi trebuit să-şi dea seama... 
„intreb pentru că vreau să ştiu, cum altfel aş putea afla?” „De la radio!”, îi 
şoptise şi scena cînd rolurile erau schimbate 1 se redeşteptase în memorie, 
de parcă s-ar fi petrecut cu cîteva minute în urmă. Apoi examenele... Tot 
timpul îl simţise alături de el, privind prin ochii lui şi dictîndu-i răspun- 
surile. 

Sigur că da, la un moment dat privise pe fereastră, piaţa era plină de 
porumbei, soarele strălucea sus pe cer şi el, aici, transpirat de căldură şi 
emoţii... Mîna însă fi alerga pe hîrtie... Şi vocea aceea, glasul care traduce 
gîndurile în cuvinte, nu era a lui, nu. Se putea auzi distinct... 

Strînse pumnii. Îşi amintise senzaţia de frică încercată cînd realizase că 
nu mai putea gîndi, că ideile îi fuseseră date deoparte, scurtcircuitate, înlo- 
cuite cu un şuvoi limpede. Durase numai cît era în examen. Pînă cînd s-au 
dat rezultatele a hoinărit aiurea, mergînd fără ţintă, cu bicicleta prin oraş. 
Aştepta să intervină din nou gîndul acela străin. Şi se ivise. Astăzi. Înainte 
de a-şi arunca ochii pe tabelele cu mediile examenelor. 

„De ce eşti curios? Eşti al paişpelea!” 

Ridicase ochii neîncrezător, aţintindu-i asupra poziţiei sugerate. Ar fi 
dat orice să fie mai sus, ori mai jos, numai acolo nu. Însă, în dreptul cifrei 
paisprezece, era numele său. Tresări, de parcă l-ar fi văzut pe o cruce... 

Apoi, în drum spre casă, sfaturile: „Vezi că mama ta suferă cu inima. 
Te duci...” De fiecare dată, după ce cuvintele străine încetau, se 1veau şi 
gîndurile sale, speriate şi nedumerite. 

— Hai, spune ceva! strigă el după ce deschise contactul cu difuzorul. 

Dar membrana rămase mută. Doar un zumzet surd, de tensiune prost 
filtrată, lăsa să se înţeleagă că aparatul funcţiona. „S-a stricat!”, gîndi 
Georgică înfiorat. Se linişti repede: „Cerebel” nu se poate defecta, atît timp 
cît celulele au electrolit. Deseori se întrebase dacă monstrul din podul 
şopronului, nebănuit de maică-sa, dar celebru printre prietenii săi apropiaţi, 
ştie că există. „Tu eşti conştient de faptul că exişti?”, îl întrebase pe vre- 
muri, cînd, vrăjit de ceea ce îi ofereau zecile, poate sutele de mii de sticluţe 
de penicilină, nici el nu mai ştia exact cîte, adunate de la gunoi împreună 
cu Gigi, stătea la discuţii ore în şir, cu plăcerea pe care o va redescoperi 
mai tîrziu, cu prietenii la o cafea. „Cuget...”, îl răspunse Cerebel pe 
„imprimantă”, în timp ce monitorul afişa un nume: „Descartes” „Asta nu 
vei şti, pînă cînd nu vei fi în locul meu”, adăugase pe canalul audio. 

— Cerebel, vorbeşte. Îţi poruncesc! 

Monitorul pîlpîi de cîteva ori. Era felul lui de a rîde, observase asta 
cînd îi citea anecdote, ori prindea la radio „Unda veselă”. Simţi cum i se 
urcă tensiunea. Miine avea o întîlnire. Poate că de data aceasta nu se va 
solda cu o palmă. Dar cine se va întâlni cu ea, el ori Cerebel, pitulat undeva 
prin cotloanele minţii lui, iată gîndul care îl scotea din sărite. Ar fi acceptat 
ajutorul perceptronului în ocazii mai delicate, însă în chestiuni intime ca 
aceasta s-ar fi simţit ca în faţa unei camere TV, în transmisie directă. 

Cu mişcări furioase, porni imprimanta. Pe ecran începură să defileze 
arabescuri, ca atunci cînd îl învățase să scrie, mai bine spus să-şi comande 
tensiunea aplicată interfeţei de generare a semnelor, copiate după o lucrare 
a unor studenţi. „E clar”, îşi spuse. „Are gărgăuni!”. 

— Cerebel, de ce faci asta? 

Imprimanta începu să țăcăne 
din electromagneţii săi, adunaţi de 
la groapa cu rebuturi a unei fabrici 
din apropiere. Pentru prima dată, 
Georgică se simţi jenat la auzul 
sunetului sacadat şi penibil. Pe 
hîrtia montată în carul fostei 
maşini de sens, apăru o înşiruire 
de litere: „leşi afară. IMEDIAT. 

Un nod i se puse în gît, pre- 
vestind perdeaua roşie lăsată peste 
ochi. Prietenii săi ştiau că atunci 
cînd se face alb la faţă şi buzele i 
se învineţesc, cel mai bun lucru 
este să te fereşti din calea lui. Puse 
mîna pe carul maşinii şi îl smulse 
dintr-o mişcare, fără să simtă nici 
o împotrivire din partea metalului, 
ca şi cum l-ar fi reţinut o biată aţă. 
Se ridică şi căută din ochi ceva cu 
ce să arunce în ecran. Liniile se 
ordonară şi textul de pe imprimantă apăru luminos pe monitor, alături de: 
CUTREMUR IMINENT. FUGI. 

Degetele i se descleştară, lăsînd să-i scape un transformator peste 
degetele de la picioare. Durerea îl dezmetici: 

— Ce cutremur? Cînd? întrebă el cu vocea încă răguşită de furie. 

— Acum. A început deja. leşi afara imediat! Clădirea se va dărîma. 

Cerebel folosise canalul audio de această dată. Cuvintele sale avură 
asupra lui Georgică efectul unui duş rece. Privi tavanul cu grinzile sale 
încovoiate şi crăpate şi o gheară îi strînse pieptul. Structura nu inspira nici 
o încredere. Se repezi spre scara adăpostită lîngă grămada de lemne şi 
încercă să sprijine cu ea tavanul. Reuşi să o înțepenească între tavan şi 
pardoseala din pămînt bătătorit. Căută în van un alt obiect, cînd se făcură 
simţite primele trepidaţii 

La început a fost un uruit surd, aproape nebăgat în seamă. Crescu 
treptat, iar solul începu să vibreze, parcă rezonînd la strunele unei harpe 
invizibile. Borcanele orînduite frumos pe rafturi scoteau un clinchet 


Pictură de SANDU ŞTIURCĂ 

strident, acompaniind geamătul pămîntului cu sunet ca de clopoței. Cîteva 
căzură, spărgîndu-se cu sunet de cinel. Şopronul începu să scîrțiie, ca un 
genunchi bătrîn înțepenit de reumatism. 

Simţi cum îl cuprinde ameţeala, urechile începură să-i ţiuie. Monitorul 
căzu de pe suport pe spate, conexiunile dîndu-i aspectul unui gîndac imobi- 
lizat. Un borcan căzu peste ecran şi pătrunse în el. Cioburi se risipiră în 
toate părțile, zgîriindu-i lui Georgică faţa şi pieptul apărat doar de un 
tricou. 

Pereţii parcă valsau scuturîndu-se de afişe, ca un cal neobişnuit cu 
zăbala de călăreț. Georgică se ridică în picioare, încercînd să se îndrepte 
către uşă, dar se împiedică de un ciot rostogolit din grămada de lemne. 
Văzu limpede cum tavanul se crapă la jumătate şi vine către el scoțînd un 
sunet ca mugetul unui monstru rănit. Scara se frînse ca un băț de chibrit, 
dar aşchiile se încîlciră şi întocmiră cu bucăţile rămase un fel de „V” sub 
care băiatul scăpă nevătămat de prima avalanşă de scînduri, cioburi, bucăţi 
de țiglă şi un lichid călduţ. Uşa deschisă în interior rezistase cu bine 
greutăţii, susţinînd o parte din tavan, care se aplecă încet spre spate şi se 
lăsă la pămînt cu un sunet surd, ca un oftat prelung de om obosit aşezat la 
umbră, lăsîndu-i lui Georgică un culoar prin care cerul suridea îmbietor. 

„Acid sulfuric! Electrolitul are acid sulfurici”, urlă ceva în mintea sa 
amorțită şi gîndul acesta îi dădu forţe noi. Reuşi să se strecoare spre ieşirea 
asigurată de uşă, se clătină ca beat şi se aruncă într-un butoi plin cu apă, cu 
capul înainte, ameţit şi speriat de perspectiva de a fi ars de vitriol. 

Din fericire, avîntul luat îl făcu să basculeze cu butoi cu tot spre partea 
cealaltă şi se răsturnă, înainte de a-şi da seama ce se întîmplă, protejat de 
tablă ca într-o armură medievală. Apa se scurse peste el, ca un val 
purificator. Sute de fire se şfichiuiau în aer. Multe atinseră tabla butoiului 
şi picioarele băiatului, scoțînd mici fulgere albastre. 


x 


4. Dar cunoaşterea globală a creierului progresează cu paşi 
uriaşi. Se localizează din ce în ce mai multe funcții: zona vederii, 
a limbajului, a analizei, a imaginaţiei, a organizării... Rămine 
încă tentantă căutarea locului unde se ascund amintirile. Dar nu 
este nimic de făcut în această direcție. Totul se petrece ca şi cum 
memoria ar fi pretutindeni şi nicăieri în acelaşi timp. Să ne 

gindim la cei răniţi foarte grav, cărora li s-au îndepărtat lobi 
întregi din creier: majoritatea şi-au păstrat memoria. Dacă vi se 
îndepărtează jumătate din creier, nu vă pierdeţi jumătate din 
amintiri, din această cauză... 

(Patrice van Fersei — LA SOURCE NOIRE. Ed. Grassel & 
Fasquelle, Paris, 1986) 


Un întuneric viscos, parcă din ce în ce mai solid. Sunete înăbuşite, 
vaiet de lemn rupt, perceput pe îndelete, ca de pe o bandă dată mai încet. Şi 
mişcare, o alunecare lentă, abia perceptibilă undeva înspre lateral, ca şi 
cum l-ar învîrti o centrifugă. Uruitul surd, continuu, supărător. Din cînd în 
cînd, cîte un trosnet, strigăte sau şuierături stridente. 

Nu-i este frică. „Ciudat”, se analiză mirat de propria îndrăzneală. 
„Altădată tresăream la cel mai mic zgomot”. Rămase o clipă încordat şi 
trebui să recunoască cu greu că „altădată”, acum, nu mai are nici un sens. 
„Mi-am pierdut memoria!”, îşi spuse înfiorat. Apoi centrifuga prinse a se 
învîrti din ce în ce mai repede, sporindu-i apăsarea, dar fără a-l deranja. Era 
chiar plăcut, ca o goană nebună în care ai impresia că stai pe loc şi peisajul 
năvăleşte către tine. 

Dintr-o dată se simţi eliberat, ca o piatră slobozită dintr-o praştie. Se 
mişca liber, uşor ca un fulg şi doar unduirea mediului lîngă el îi dădea de 
ştire că nu stă pe loc. Uruitul acela surd devenea din ce în ce mai puternic, 
ca zgomotul unei hale uriaşe de care te apropii cu repeziciune. 

Ca şi cum din frecare ar fi apărut lumină, în jurul său începu să se 
nască o fosforescenţă gălbuie, abia ghicită la început, crescînd în intensi- 
tate pe măsură ce înainta. Se simţea ca înainte, detaşat şi liniştit. Părea că 
toate aceste lucruri i se întîmplă altuia şi el asistă, plictisit, la televizor. 

Între lumină şi viteza înaintării se stabili un echilibru, apoi iradierea 
crescu şi mişcarea încetă. Rămase senin, contemplînd strălucirea monotona 
din jur, pînă cînd simţi clar o prezenţă străină. Privi în jur. Pretutindeni, 
aceeaşi perdea sclipitoare. Apoi ceva se detaşă în el, ca şi cum o pîine ruptă 
în două devine două pîini şi totuşi una singură, sau o rîmă tăiată cu sapa ar 
continua să gîndească şi cu cealaltă jumătate, fără să-şi dea seama că 
fiecare îşi are, de acum înainte, propriul drum în viaţă. 

Vru să închidă ochii şi abia atunci realiză că nu-şi simte pleoapele. 
Constatarea îl umplu de spaimă. Însă „celălalt” îl linişti. „Nu te doare 
nimic. Atunci, ce vrei?” „Nu văd nimic”, răspunse speriat primul. „Doar o 
ceață luminoasă. Dar te simt, aşa cum orbii simt apropierea unui perete. 

ŞI... te aud”. „Atunci e bine. O să mă şi vezi...” 

În faţa lui, galbenul lăptos păru agitat de turbulenţe. Fire întunecate 
luau naştere şi se agitau, ca norul unui fum de ţigară, parcă aspirate de 
două puncte alăturate. Se formară două vîrtejuri ca două minuscule galaxii 
alburii, apoi mişcarea încremeni şi apărură încet doi ochi, cu pupilele larg 
deschise. Un creion invizibil desenă rapid contururile unei fete alungite, cu 
pomeţii feţei ieşiţi înafară. Buzele schiţau un zîmbet şăgalnic, iar părul 
lung părea mîngîiat de adierea unui vînt. 

Era o fată, conchise stupid Georgică, ameţit şi încurcat de noua 
prezenţă. Apoi, sub vraja ochilor ei, îşi aminti cine este, dar nu-şi putu 
explica prezenţa sa aici. Pierdut în privirea ei, abia dacă observă cum 
peisajul din jur se degajează de ceaţă, dezvăluind o poiană largă, mărginită 
de pomi înfloriţi, încărcaţi cu flori multicolore. 

— Cine eşti? îndrăzni să întrebe, nesigur pe el, ca şi cum la o petrecere 
s-ar afla în faţa unei necunoscute atrăgătoare şi nu se găseşte nimeni să-i 
facă cunoştinţă cu ea. 

— Nu mă recunoşti? chicoti ea şi îl luă de mînă. Hai să ne plimbăm 
puţin. Apoi va trebui să te întorci, eşti aşteptat... 

Georgică ciuli urechile. De undeva, dinspre copacii din apropiere, se 
auzeau strigăte. Cu greu, din cauza ecoului înfundat, reuşi să-şi recunoască 
numele, purtat din copac în copac. 


5. „Tu eşti eu şi eu sînt tu”: acesta era gindul nostru. Ce s-a 
întîmplat acum, că tu eşti tu şi eu sînt eu? 
(Bhartrhari- VAIRAOYA CARAKA, 63) 


Muzica, dată în surdină, le încălzea parcă inimile. În jurul măsuţei 
joase se opriseră cîțiva necunoscuţi, privind cu interes şi compasiune la 
tînărul care povestea cu lacrimi ivite timid în colţul ochilor. Mulţi simțiră 
un nod în gît şi se îndepărtară ruşinaţi de slăbiciunea lor, pretextînd că mai 
vor o cafea. 

Georgică oftă, rămase cîteva clipe cu ochii închişi, apoi spuse cu o 
voce calmă: 

— Asta-i tot, nea Alecule... 

Curioşii rămaşi se răspîndiră la mesele lor, stînjeniți de interesul 

nestăvilit care îi adusese neinvitaţi la măsuţa din colţ. „Dar şi el a depăşit 
măsura, vorbea de parcă ar fi fost singur în toată cafeneaua”, îşi spuse unul 
sau: „Uite, pînă şi turcul a rămas cu ibricul în mînă!” 

Nea Alecu, un aviator pensionar, înalt şi vînjos, se ridică de la masă: 

— Vin imediat. Mă duc să iau un rînd de cafele şi cîte un suc. 

Georgică încuviință grav şi rămase tăcut. Lîngă masa lor stătea un 
bătrîn cu barbă albă cum au marinarii prin romane, neclintit ca o statuie. 
Văzîndu-l pe companionul lui Georgică plecînd, se întoarse încet spre 
tînăr, îl măsură atent şi îi spuse în şoaptă: 

— Nu-i aşa că de fiecare dată cînd povesteşti asta îţi dau lacrimile? 

Georgică îl privi ca picat din altă lume. ÎL ştia pe bătrân, celebru pentru 
obiceiul său de a hălădui prin localuri, declamînd tot felul de prostii, însă 
nicicînd nu schimbaseră vreo vorbă. 

— Înî, aprobă el încă încărcat de emoție. 

— Şi, de fapt, ceea ce ai văzut tu acolo nici nu se poate povesti, nu 
există cuvinte pentru asta, aşa-i? reluă bătrînul apropiindu-şi faţa de el şi 
fixîndu-l cu ochii larg deschişi, ca şi cum ar fi încercat să-l hipnotizeze. 

— Aşa este, recunoscu băiatul, surprins de înţelegerea bătrînului. 

— Ţi-e foarte greu să povesteşti, aşa-i? 

— Lasă, domnule, copilul în pace! făcu cel de la masa de alături, un 
fotbalist pe jumătate ameţit. 

Bătrînul nu-i acordă nici o atenţie. Rînji, arătîndu-şi dinţii îngălbeniţi 
de tutun şi întinse o mînă spre faţa lui Georgică. Băiatul se lăsă, fără să 
protesteze, cu ochii agăţaţi parcă în orbitele bătrînului. 

— Am fost şi eu acolo, în război..., şopti bătrînul. Mie nu mi-a trebuit 
cine ştie ce calculator pentru asta, mi-au ajuns trei gloanţe... 

Îşi deschise cămaşa în dreptul inimii. Trei cicatrice, ca trei arsuri de 
țigară, o încadrau cu precizie, ca şi cum soarta ar fi deturnat proiectilele pe 
traiectoriile cele mai puţin periculoase. 

Ochii lui Georgică străluciră, luminaţi de interes şi de bucurie, dar, 
după o clipă, se înnegurară „Era şi Ea acolo?”, şopti cu glasul gîtuit de 
sentimentul că fusese trădat. 

Bătrînul rîse reţinut. 

— Eşti gelos? Nu, nu era, dacă asta te linişteşte. În schimb, era altci- 
neva, a mea. Ştii ce spunea Platon despre jumătăţile care se caută? 

— Da, am citit, spuse Georgică atent la bătrîn 

— Ei bine, cred că fiecare din noi am întîlnit-o! 

ÎI văzu pe Alecu apropiindu-se cu o tavă şi se întoarse spre masa lui, 

redevenind absent la ce se întîmplă în jurul său. Fostul pilot îi întinse 
tînărului cafeaua, zîmbindu-i încurajator. 

— N-ai încercat să faci altul? întrebă el în timp ce învîrtea linguriţa în 
ceaşcă. 

— Ce „altul”? întrebă Georgică absent. 

— Alt perceptron, sau cum îi spuneai. 

— Nu, n-am avut nici timp, nici curaj şi nici pornirea care m-a dominat 
atunci, pe vremea liceului. La anul termin facultatea, poate atunci... Dar nu 
cred, am lucrat doi ani la el, aveam timp şi spaţiu. Acum nu mai pot, mă 
mut la bloc, unde să-l pun, că ocupă o cameră întreagă... 

Sorbi din ceaşcă. Aroma plăcută îi inundă fiecare fibră, trezindu-i la 
viață gîndurile amorţite. Îşi aprinse o ţigară şi îl privi pe cel din faţa sa 
aproape rugător: 

— Nea Alecule, ce a fost asta? 

Aviatorul îşi încreţi fruntea şi strînse buzele a neputinţă. 

— Mă, băiete, nu ştiu ce să-ţi spun. În primul rînd mă miră faptul că 
din hîrburi aruncate la gunoi ai obţinut aşa o sculă puternică. Din cîte ştiu, 
astăzi calculatorul nu vorbeşte, nici nu ascultă radio, nu se uită la televi- 
zor... Şi tu, acum patru ani... 

Făcu o pauză şi se uită îndelung la Georgică, apoi îşi clătină capul a 
mirare şi continuă: 

— Dacă nu-mi povestea Gigi, nepotul meu, n-aş fi crezut. Voi, puştii 
de azi, aveţi nişte idei tare trăznite... Îmi aduc aminte ce scandal a fost cînd 
Gigi şi Marinică şi-au făcut o maşină propulsată de arcul ceasornicului din 
turla bisericii din Peciu... 

Georgică zîmbi amintindu-și de bătaia încasată de Marinică acasă. „De 
ce ai luat, mă, ceasul?”, striga maică-sa de se auzea pînă în stradă. „Nu 
l-am luat mamă, l-am găsit”, răspundea printre sughiţuri băiatul. „Taci că-ţi 
sparg botul!” şi pleosc! Apoi o luau de la început. Rămase apoi cu ochii 
pironiţi asupra fumului de tutun. 

— Ei, ce-ai rămas aşa? îl întrebă Alecu. 

— Nu trebuia să povestesc asta, răspunse Georgică. De fiecare dată 
cînd evoc povestea asta mă apucă melancolia... 

— Şi pe Pavel, făcu Alecu, arătîndu-l pe bătrîn cu bărbia. 

Indiferenţa bătrînului fusese doar o aparenţă, şi-au dat seama de acest 
lucru cînd s-a ridicat şi-a venit la masa lor. L-au primit fără nici un cuvînt, 
ca şi cum ar fi stat acolo de la bun început. 

— Pot să-i spun ceva? întrebă bătrînul după cîteva momente de tăcere. 

Georgică aprobă din cap, dar se simţi penibil. Întrebarea nu-i era 
adresată, judecînd după cel pe care îl privea Pavel şi care îi răspunse pe un 
ton binevoitor: 

— Spune-i, mă Pavele, şi eu i-am povestit ce am păţit atunci, la Caran- 
sebeş. 

— Te refereai la fractali, începu Pavel. Ei bine, nu te-ai gîndit vreodată 
că structuri fractalice tridimensionale tind spre a patra dimensiune? Şi că a 
patra dimensiune este sediul infomateriei... 

Alecu îl privi îngrijorat. Georgică ridică din umeri şi spuse gînditor: 

— Nu ştiu... Într-un fel, am impresia că s-a construit singur, poruncin- 
du-mi pas cu pas ce să fac. Este o senzaţie ciudată, ştiţi, eu niciodată n-am 
avut cunoştinţe temeinice în electronică, ştiam cîte ceva, de ici, de colo, ca 
orice băiat de optsprezece ani. Teoretic, ar fi trebuit să nu iasă nimic şi 
totuşi... 

— Dar de ce n-ai 
chemat pe nimeni să-l 
vadă? îl  întrerupse 
Alecu, care, de cînd se 
pensionase, dobîndise o 
adevărată oroare de 
probleme tehnice, prefe- 
rînd teoriile cele mai 
îndrăznețe. 

— De ce? Nu ştiu. 
Mi-era ruşine de cum 
arăta; închipuiți-vă o 
cameră TV făcută ca 
acum şaptezeci de ani, 
cu un disc găurit în 
spirală, un pod plin de 
sticluțe... Ce să arăt? Şi, 
de altfel, nu eram con- 
ştient că am făcut ceva 
ieşit din comun, pînă 
atunci... în butoi. Dar 
atunci era prea tîrziu, 
totul s-a spart, s-a dus 
dracului! Toţi pomii din 

curte s-au uscat, am cărat cioburile cu roaba o zi întreagă. Căram şi 
plîngeam, parcă 1-aş fi dus Ei sicriul... 

— Lasă, încercă Alecu să îl consoleze. Poate că în lumea aia paralelă 
încearcă şi ea să facă o asemenea antenă spre tine, poate te caută... 

— Poate nici nu-i cine ştie unde, ci aici, pe stradă, poate intră pe uşa 
asta dintr-o clipă într-alta, spuse Pavel cu o nuanţă ironică în voce. 

Georgică nu spuse nimic. Stătea cu bărbia sprijinită în podul palmei, cu 
privirile rătăcind peste feţele oamenilor. În pragul uşii o tînără ezita între 
pornirea de a intra şi cea de a se retrage cît mai repede. Cu toţii văzură o 
luminiţă aprinzîndu-se în ochii tînărului şi dispărînd ca un meteor. Şi 
amîndoi bătrînii de la masă gîndiră întristaţi: „Poate că ea nu există decît în 
mintea lui...” 


— TIMP? 
— Vezi „Dicţionarul enciclopedic român”! 
— NU SATISFACE. TIMP? 
— Altă definiţie nu am. Caută tu una. 
— „TIMPUL ESTE SOLVENTUL UNIVERSAL AL TUTU- 
ROR LUCRURILOR” — CE SPUI? 
— Am mai auzit asta la antici. 
— CU ATIT MAI BINE! 
(Listingul 69 — Discuţie Cerebel-Georgică) 


— Minte, dom'le, făcu Pavel văzînd hîrtia. Timpul este umbra noastră 
— adăugă el cu o figură de filozof contrazis. Fără noi, fără lumea noastră, 
nu există timp... 

— ŞI asta au spus-o anticii... răspunse ironic Georgică. Bătrînul îl privi 
o clipă neîncrezător, apoi se bătu cu palma peste frunte şi exclamă: 

— Ai dreptate, aşa este, Augustinus în De civitate Dei. Da, sigur; 
Lumea n-a fost creată în timp, ci împreuna cu timpul! Dar ce contează, cu 
atît mai bine! 

— Aşa spunea şi Cerebel! 

Pavel privi încă odată hîrtia şi zîmbi: 

— Deştept tipul, îmi place. Ei, ce spui? Îmi laşi listingurile cîteva zile? 

— Da. Doar pentru asta le-am adus, răspunse Georgică. 

— ŞI eu ţi-am adus ceva, îi spuse Pavel începînd să-şi desfacă servieta. 
O carte!... asta. 

Georgică privi curios volumul. Titlul îi incita curiozitatea: Constru- 
iţi-vă singuri un microcaleulator, autorul nu-i era cunoscut. În plus, 
bătrînul îi dăruise o pungă plină cu piese electronice, din care multe 
necunoscute. Le privi prin transparenţa plasticului, întrebîndu-se ce ar 
putea face cu ele. Păreau nişte circuite integrate, despre care citise, dar nu 
le văzuse încă. 

— Te las, îi întrerupse nea Pavel gîndurile. După cum te-ai îmbrăcat, 
se pare că trebuie să te mai întîlneşti cu cineva. N-ar fi stricat să fi 
cumpărat nişte flori, cel puţin pe vremea mea aşa se proceda... 

Georgică roşi pînă în vîrful urechilor... 

— Lasă, reluă bătrînul cu o ironie complice. Doar spunea şi Cerebel: 
Timpul este solventul universal... Rîse, apoi adăugă: Vezi că în pungă ai un 
set complet. 

Plecă, spunîndu-i în şoaptă nişte cuvinte fără înţeles. 
— Vezi să nu i-o iei înainte lui sir Clive, că am dat de dracu”. 
Georgică zîmbi din amabilitate, ridică din umeri şi îi strînse mîna. 

Rămas singur, se uită la ceas şi simţi un şoc neplăcut în stomac; fata tre- 
buia să fi venit de zece minute. Se aşeză pe o bancă şi începu să răsfoiască 
volumul, dar fără chef, privind mereu pe deasupra filelor în lungul străzii. 
Treptat, conţinutul începu să-l captiveze. Oare ce-ar fi dacă ar reproduce 
structura perceptronului cu o reţea de microprocesoare? 

Căută cu febrilitate scheme care s-ar putea adapta la ceea ce voia el să 
facă, găsi cîteva, însă nu era de-ajuns. Va trebui să-l caute pe Fănel, ori pe 
Mircea, de la calculatoare, să-i facă nişte... „Dar cînd o fi apărut cartea, că 
încă n-am văzut-o în librărie?”. Ideea îi întrerupse proiectul abia schițat. 
Deschise la pagina de titlu şi nu-i veni să-şi creadă ochilor: manualul va 
apărea peste cincisprezece ani! Nu se poate! Doar dacă... 

— lartă-mi, iubitule, am întîrziat mult? 

Tresări şi o privi ca pe o străină. Apoi ceva plăcut şi moleşitor îi 
învălui gîndurile, zîmbi prosteşte şi se ridică în picioare, spunîndu-i cu 
ochii la ceas: 

— Nu, aproape deloc... O oră şi ceva... Şi jumătate. 

